
1. Innledning 
Dette rundskrivet regulerer Utlendingsdirektoratets (UDI) behandling av søknader om arbeidstillatelse etter midlertidig forskrift 24. februar 2005 nr 165 om irakere som tidligere har hatt midlertidig og begrenset arbeidstillatelse i Norge (heretter referert til som MUF-forskriften). Rundskrivet gjelder både første gangs søknader og søknader om fornyelse.
Retningslinjer for politiets saksforberedelse, herunder dokumentasjonskrav, er gitt i RS 2007-009.
2. Bakgrunn
Arbeids- og inkluderingsdepartementet (AID) har vedtatt endringer i MUF-forskriften. Endringene trådte i kraft 1. mai 2007. 

Forskriftsendringen kom som følge av at UDI i løpet av høsten 2005 og våren 2006 innvilget oppholds- og arbeidstillatelse til om lag 200 irakere med tidligere midlertidig og begrenset arbeidstillatelse (såkalte MUFere), i medhold av utlendingsloven (ul) § 8 annet ledd etter søknad etter MUF-forskriften. Etter ul § 8 annet ledd kan tillatelse gis ”når sterke menneskelige hensyn taler for det, eller når utlendingen har særlig tilknytning til riket”. UDIs praksis høsten 2005 og våren 2006 innebar at sakene ble innvilget etter en lavere terskel enn det som følger av fast praksis. 
Av ny § 2a i MUF-forskriften fremgår det at de om lag 200 MUFerne som i 2005/2006 fikk arbeidstillatelse etter ul § 8 annet ledd etter søknad etter MUF-forskriften § 2, ikke skal behandles etter ordinære fornyelsesregler. Disse sakene avgjøres etter ny vurdering i medhold av ul § 8 annet ledd. Ved den nye vurderingen etter ul § 8 annet ledd vil fast forvaltningspraksis være retningsgivende. Vurderingene vedrørende ”sterke menneskelige hensyn” vil altså være de samme som for denne gruppen som for andre søkere som vurderes etter ul § 8 annet ledd. 

MUF-forskriften § 1 opphørte å gjelde fra 1. mai 2007. Dette innebærer at det i vurderingen også skal legges vekt på botid i Norge. Vurderingene vedrørende ”særlig tilknytning til riket” vil altså være de samme for denne gruppen som for andre søkere som vurderes etter ul § 8 annet ledd. 

I tillegg til ovennevnte forskriftsendring har AID gitt retningslinjer i forhold til fastleggelse av identitet i saker hvor det er søkt om tillatelse etter MUF-forskriften, jf AI 13/07. Videre har AID gitt retningslinjer om ikraftsetting av endringene i MUF-forskriften, jf  A-23/2007.
3. MUF-forskriften §§ 2 og 2a
3.1. Ulike kategorier av søkere

3.1.1. Førstegangssøknad 

Noen av søkerne som i 2005 fremmet søknad om arbeidstillatelse etter den midlertidige forskriften har fortsatt ikke fått sine søknader behandlet i første instans. Dette har sin bakgrunn i at MUF-sakene har vært berostilt, jf RS 2006-013 datert 2. juni 2006 (nå opphevet). Sakene ble imidlertid lagt i bero før det nevnte rundskrivet trådte i kraft. Denne gruppen vil nå bli behandlet etter MUF-forskriften § 2.  
Det gjøres imidlertid oppmerksom på at i alle saker hvor vilkårene etter MUF-forskriften ikke er oppfylt, må det foretas en subsidiær vurdering på grunnlag av ul § 8 annet ledd. Denne vurderingen må være i tråd med alminnelig praksis. Vurderingene etter ul § 8 annet ledd vil bli redegjort for nedenfor.  

3.1.2. Klagesaker

De klagesakene som direktoratet ennå ikke har behandlet, jf den nevnte berostillingen, skal klagebehandles på ordinær måte etter gjeldende regelverk.
3.1.3. Fornyelse av tillatelser gitt i medhold av MUF-forskriften § 2
Den største søkergruppen er de som har fått tillatelse etter MUF-forskriften § 2 og som har søkt om fornyelse av sine tillatelser. Vilkårene for den gitte tillatelsen må være oppfylt ved fornyelse, jf ul § 11.
3.1.4. Fornyelse av tillatelser gitt i medhold av ul § 8 annet ledd
De som fikk tillatelse etter ul § 8 annet ledd etter søknad etter MUF-forskriften, vil nå få sine fornyelsessøknader behandlet i henhold til ny § 2a i MUF-forskriften. Dette innebærer at søknadene vil undergis en ny vurdering etter ul § 8 annet ledd.
3.2. Vilkår for tillatelse etter MUF-forskriften § 2 – fornyelse og første gangs  tillatelse
3.2.1. Vilkåret om at søkeren tidligere må ha hatt midlertidig tillatelse i medhold av ul § 8 annet ledd, jf utlendingsforskriften(uf) § 21 annet ledd, begrenset i medhold av § 21 sjuende ledd. 
Dette vilkåret innebærer at søkeren tidligere må ha vært en MUFer. MUFerne fikk en tillatelse som nevnt i 1999 og 2000, gjeldende for ett år.  Irakere som ikke omfattes av denne gruppen, kan ikke få tillatelse etter MUF-forskriften. Dette må undersøkes i hver sak. Vedtaket i søkerens opprinnelige asylsak vil gi svar på om søkeren tilhører den nevnte gruppen. Føringer i DUF (Datasystemet for utlendings- og flyktningsaker) og søkerens sakshistorikk bør også sjekkes.  Det opprinnelige vedtaket ble i Fremkon (utlendingsforvaltningens tidligere datasystem) registrert med koden  A-178 eller O-178. Dette skal fremgå av DUF. 

3.2.2. Vilkåret om at søknad må være fremmet før 1. september 2005
De som søkte i 2005 og som ennå ikke har fått behandlet søknaden sin i første instans, må ha fremmet søknaden før 1. september 2005.
3.2.3. Vilkårene for arbeidstillatelse etter uf § 2 må være oppfylt
Uf § 2 lyder:

” § 2. Alminnelige innvandringsregulerende vilkår for arbeidstillatelse og oppholdstillatelse

For at første gangs arbeidstillatelse skal gis til søker som nevnt i §§ 3 til 5a, med unntak av § 3 annet ledd bokstav c, § 4a første ledd bokstav f og annet ledd bokstav e og § 5a, må følgende vilkår være oppfylt: 

1) Det må foreligge konkret tilbud om arbeid utstedt på fastsatt skjema fra arbeidsgiver eller fremlegges standardisert arbeidskontrakt undertegnet av søker og arbeidsgiver. Arbeidstilbudet må stå åpent til oppgitt dato. Arbeidsgiver med forretningssted i riket må stå ansvarlig overfor utlendingsmyndighetene i henhold til loven og forskriften. Har arbeidsgiver ikke forretningssted i riket, må oppdragsgiver med forretningssted i riket innestå for tilbudet overfor arbeidstaker og være ansvarlig overfor utlendingsmyndighetene. 

2) Lønns- og arbeidsvilkår må ikke være dårligere enn etter gjeldende tariffavtale, regulativ eller det som ellers er normalt for vedkommende sted og yrke. Utlendingsdirektoratet kan gi nærmere retningslinjer i samråd med Arbeids- og velferdsdirektoratet. 

3) Det må som hovedregel dreie seg om heltidsarbeid for én arbeidsgiver. 

Tillatelse til søker som nevnt i §§ 3 annet ledd, 4a med unntak av annet ledd bokstav e, 5 og 5a skal knyttes til et bestemt arbeid og et bestemt arbeidssted. Når særlige grunner taler for det, kan slike begrensninger fastsettes også i andre tilfeller. 

For at første gangs arbeidstillatelse eller oppholdstillatelse skal gis til søker som nevnt i §§ 3 til 5a, må søkeren være fylt 15 år. Når søkeren er mellom 15 og 18 år, må samtykke foreligge fra foreldre eller andre som utøver foreldreansvar over søkeren. 

For at første gangs arbeidstillatelse eller oppholdstillatelse skal gis til søker som nevnt i §§ 4 til 5a, må verken utenrikspolitiske, sikkerhetsmessige eller innvandringspolitiske hensyn tale mot det, og søkerens formål med oppholdet må være i overensstemmelse med den tillatelse det søkes om. ”

Bestemmelsen i uf § 2 omhandler de grunnleggende vilkårene for å få arbeidstillatelse etter de innvandringsregulerende vilkårene i uf §§ 3-5. Disse vilkårene må også være oppfylt for å kunne få en tillatelse etter MUF-forskriften § 2. 

Det må foreligge et konkret arbeidstilbud og lønns- og arbeidsvilkår må ikke være dårligere enn etter gjeldende tariffavtale, regulativ eller det som ellers er normalt for vedkommende sted og yrke. Hva som kan godtas, vil variere med hva slags yrke og arbeid det er snakk om.  Om de tilbudte lønns- og arbeidsvilkår er akseptable, vil bero på en vurdering i den enkelte sak. Saksbehandleren må undersøke tariffen, dersom det er tvil ved om lønnen er tilstrekkelig.
Det må videre som hovedregel dreie seg om heltidsarbeid for én arbeidsgiver. Det kan gjøres unntak fra disse vilkårene. Man bør i utgangspunktet ikke godta mindre enn ca 80% stilling.  Innenfor enkelte yrker (typisk for helsepersonell) er det vanlig med deltidsstillinger og samtidig et stort behov for arbeidskraft. Her godtar vi som regel arbeidsforhold ned til ca 70 %. Dette må imidlertid vurderes konkret. Ofte vil arbeidstakeren ha mulighet til å arbeide tilsvarende 100 % stilling, og gjør også det. Unntak kan også tenkes i andre tilfeller. Det vil her være relevant å se på lønnens størrelse, og om denne gir søkeren mulighet til selvforsørgelse. I spesielle tilfeller kan lavere stillingsandel enn 70 – 80 % godtas. 
3.2.4. Vilkåret om at arbeidsforholdet må være påbegynt før 1. april 2005, alternativt 1. mai 2005 dersom søkeren tidligere har hatt et arbeidsforhold av minst ett års varighet i riket
Dette vilkåret skal forstås bokstavelig. Det er ikke noe rom for skjønnsutøvelse her. Det avgjørende for vurderingen er den faktiske oppstart av arbeidsforholdet og ikke den dato arbeidskontrakten er inngått.
3.2.5. Vilkåret om at det ikke må foreligge grunner som nevnt i ul § 8 første ledd nr 3
Dette innebærer blant annet at søkeren ikke skal gis tillatelse dersom det foreligger bortvisnings- eller utvisningsgrunn.  
Dersom søkeren allerede er utvist, uansett grunn, vil søknaden bli avslått på dette grunnlaget. 
Dersom søkeren er ilagt straff på bakgrunn av et forhold som har strafferamme på mer enn 3 måneder, jf ul § 29 første ledd bokstav c, skal søknaden i utgangspunktet avslås. Dersom søkeren har en tillatelse, dette gjelder bl.a. ved fornyelse, må det straffbare forholdet ha en strafferamme på mer enn 1 år, jf ul § 29 tredje ledd. Det skal imidlertid alltid foretas en konkret vurdering av hvorvidt det straffbare forholdet er av en slik karakter at det bør føre til avslag på søknaden. I denne vurderingen vil det blant annet være relevant å se hen til forholdets alvor, straffeutmålingen og om forholdet ligger langt tilbake i tid. 
3.2.6. Vilkåret om at søkerens identitet må være kjent

Det kreves at søkerens identitet er sannsynliggjort. Identitet kan blant annet dokumenteres ved fremleggelse av irakisk pass som er anerkjent av norske myndigheter som reisedokument, jf departementets rundskriv AI-13/07. Norske myndigheter anerkjenner fra 1. juni 2007 kun irakiske nasjonalitetspass i G-serien som gyldige reisedokumenter. Dette gjelder også når ul § 8 annet ledd vurderes subsidiært i forbindelse med søknad etter MUF-forskriften § 2. Dette innebærer at søkerne som i forbindelse med første gangs søknad etter MUF-forskriften dokumenterte sin identitet ved fremleggelse av S-pass, nå må fremlegge G-pass.  
Det understrekes at det som er angitt ovenfor kun gjelder i relasjon til MUF-forskriften § 2.  Utlendingsmyndighetene kan stille andre krav til dokumentasjon av identitet i for eksempel saker om bosettingstillatelse eller statsborgerskap, jf instruks AI 13/07.
Direktoratet vil i utgangspunktet kun legge G-passene til grunn dersom de er utstedt på bakgrunn av personlig fremmøte. I saker hvor søknad om pass ikke er fremmet ved den irakiske ambassaden i Stockholm, må det dokumenteres at søkeren har møtt personlig for irakiske passmyndigheter.
I sakene hvor identitet ikke er kjent på annen måte, og hvor pass i S-serien er fremlagt, kan tillatelse gis på vilkår av at irakisk pass i G-serien fremlegges innen en fastsatt frist, jf AI 13/07. Fristen settes til 15. mars 2008. 
Dersom det ikke er forhold i søkers sak som tilsier at den identitet han opprinnelig har oppgitt til norske myndigheter ikke er korrekt, anses det ikke å foreligge tvil om identitet. Det er i disse sakene ikke aktuelt å kreve at søker fremlegger pass. 
Dersom det er holdepunkter for å anta at passet er utstedt på bakgrunn av falske dokumenter og/eller uriktige opplysninger, vil direktoratet foreta nærmere undersøkelser for å klarlegge identiteten. På bakgrunn av undersøkelsene må det foretas en ny, konkret vurdering av om identiteten kan legges til grunn. Dersom identiteten ikke kan legges til grunn, kan ikke betinget tillatelse som beskrevet ovenfor gis. Dette følger av MUF-forskriften § 2 og instruks AI-13/07.
Dersom UDI tidligere har innvilget tillatelse etter MUF- forskriften på grunnlag av fremleggelse av S-pass, og det ikke er fremkommet nye opplysninger som tilsier at den identiteten ikke er korrekt, vil det i utgangspunktet ikke være grunnlag for å foreta nye undersøkelser. 

3.3. Fornyelser av tillatelser gitt i medhold av MUF-forskriften § 2
Tillatelse gitt etter MUF-forskriften § 2 kan fornyes i medhold av utlendingsforskriften § 11. En slik fornyelse forutsetter at vilkårene for den tidligere gitte tillatelsen fortsatt er oppfylt, se pkt. 3.2.  

Ved fornyelsen er det viktig å undersøke følgende:
· Om søkeren er i et arbeidsforhold som tilfredsstiller kravene i uf § 2.

· Om det foreligger nye forhold som tilsier at ul § 8 første ledd nr 3 nå er til hinder for å gi fornyet tillatelse.  

· Om det siden forrige vedtak har fremkommet opplysninger som tilsier at søkerens identitet ikke lenger er sannsynliggjort.

Dersom det er grunn til å tvile på at søkerens arbeidsforhold er reelt, må det foretas nærmere undersøkelser. Det vil bl.a. være aktuelt å innhente ligningen for foregående år og undersøke om forholdet er registrert i NAV Aa-registeret.    
3.4. Tilbakekall av tillatelser
Spørsmålet om tilbakekall av tillatelser gitt etter MUF-forskriften § 2, må vurderes i henhold til ul § 13, jf uf § 50.  

I en del tillatelser som ble gitt etter MUF-forskriften ble det satt som vilkår at irakisk pass ble fremlagt innen 6 måneder fra vedtaksdato. I saker hvor dette vilkåret ikke er etterlevd, må tilbakekall vurderes. 

Dersom det viser seg at vilkårene for den tidligere gitte tillatelsen ikke er oppfylt, må også tilbakekall vurderes. 

I saker hvor det i forbindelse med søknaden etter MUF-forskriften ble gitt andre identitetsopplysninger enn de som fremgår av innlevert irakisk pass, må også tilbakekall vurderes.

3.5. Familieinnvandring med hovedperson som har tillatelse etter MUF-forskriften § 2
Det følger av MUF-forskriften § 2 femte ledd at tillatelsen gir rett til familieinnvandring for familie som kom til riket før 1. april 2005. For familiemedlemmer som kom til riket etter 1. april 2005 eller som oppholder seg utenfor riket, danner tillatelsen grunnlag for familieinnvandring ved fornyelse etter ett år.

Det er de alminnelige reglene for familieinnvandring som kommer til anvendelse. I slike saker er det en fast praksis for at det tilbys DNA-test for å sannsynliggjøre familierelasjoner, med mindre barn er født i riket. Familiemedlemmenes identitet må være sannsynliggjort.  
Underholdskravet vil bli vurdert i henhold til uf §§ 25, jf 19.  Det må vurderes konkret, i tråd med fast, etablert praksis, om det skal dispenseres fra underholdskravet i medhold av § 25 tredje ledd tredje pkt. Det vises for øvrig til RS 2003-006 om underholdskravet i saker om familieinnvandring.
4. Behandling av søknader etter MUF-forskriften § 2a

Fornyelsessøknadene fra de om lag 200 søkerne som har fått tillatelse i medhold av ul § 8 annet ledd, skal behandles etter ny § 2a i MUF-forskriften. Den nye forskriftsbestemmelsen innebærer at søknadene vil bli vurdert på nytt i henhold til ul § 8 annet ledd. Søknadene vil ikke bli behandlet etter de ordinære fornyelsesreglene. Uf §§ 32 og 33, jf § 36 gjelder ikke. Ved den nye vurderingen etter ul § 8 annet ledd vil ordinær praksis være retningsgivende.  Vurderingene vil altså være de samme for denne gruppen som for andre som vurderes etter ul § 8 annet ledd. 

MUF-forskriften § 1 ble opphevet 1. mai 2007. Dette innebærer at søkers botid i Norge er et relevant moment i vurderingen etter ul § 8 annet ledd. Botiden skal imidlertid ikke alene tillegges avgjørende vekt ved vurderingen, jf MUF-forskriften § 2a første ledd annet pkt.

Ved behandlingen av søknadene må det foretas en konkret vurdering av alle relevante momenter i saken. Hvilke momenter som er relevante vil følge av ordinær praksis på området.   Nedenfor følger en redegjørelse for praksis knyttet til vurderinger etter ul § 8 annet ledd.  Dette er ingen uttømmende oppregning av relevante momenter, men eksempler på vurderinger av forhold som ofte anføres. Det presiseres at også andre momenter vil kunne være relevante, og at det alltid må foretas en konkret helhetsvurdering i den enkelte saken.

Et særskilt spørsmål i disse sakene, er hvilken vekt det skal tillegges at søkeren tidligere har fått en tillatelse etter ul 8 annet ledd. UDI behandlet disse sakene i strid med politiske signaler, og la en lavere terskel til grunn enn det som er normalt ved vurderingen av ul § 8 annet ledd. Hvilken vekt det skal legges på at søkeren er gitt en slik tillatelse, vil bero på en konkret vurdering av den enkelte sak. Det må bl.a. ses hen til graden av innrettelse hos søkeren. I AIDs høringsbrev av 11. august 2006 til ny § 2a i MUF-forskriften legges det til grunn at den enkelte søkeren allerede nå kan ha fått en viss forventing om videre tillatelse.  Dette kan imidlertid ikke i seg selv være nok for å gi en tillatelse i medhold av ul § 8 annet ledd. Dette er i tråd med fast, etablert praksis.

4.1. Nærmere om vurderingstema ”sterke menneskelige hensyn” og ”særlig tilknytning til riket”, jf ul § 8 annet ledd
Ul § 8 annet ledd er ment å skulle være en snever unntaksbestemmelse. Bestemmelsen skal fange opp tilfeller hvor det fremstår som klart urimelig at søkeren ikke får en tillatelse. Terskelen for å få tillatelse etter ul § 8 annet ledd er høy. I utgangspunktet må det foreligge både spesielle og tungtveiende individuelle omstendigheter som skiller søkerens sak fra et større antall saker, og disse må med styrke tale for at tillatelse gis.  

Det må foretas en helhetlig vurdering av alle opplysningene i saken. Relevante hensyn i henhold til praksis kan blant annet være helsemessige forhold, barns situasjon, humanitære og sosiale forhold i hjemlandet, tilknytningen til Norge gjennom familie, botid, arbeid og annet.  

De forhold som taler for at tillatelse skal gis må alltid veies opp mot innvandringspolitiske hensyn.

4.2. Vedrørende helsemessige forhold

Det at søkeren har helseproblemer vil være et relevant moment i vurderingen. Hvor stor vekt dette momentet skal tillegges vil bl.a. bero på hvor alvorlig helseproblemene er og behandlingstilbud i opprinnelseslandet. Akutt og livstruende sykdom kan i seg selv være avgjørende for om tillatelse gis etter ul § 8 annet ledd. Dette gjelder både for somatiske og psykiske sykdommer.  
Det at søkerens opprinnelsesland generelt har et dårligere helsetilbud enn det Norge kan tilby, er imidlertid ikke av betydning. 
Opplysninger om helseforhold må dokumenteres med legeattest, helseerklæring eller lignende. Slike attester og erklæringer må tilfredsstille kravene fra Sosial- og helsedirektoratet i rundskriv SHDIR-IS-2006-09. 
4.3. Vedrørende sosiale-/økonomiske forhold i opprinnelseslandet

Forhold som er knyttet til søkerens økonomiske situasjon, boligmangel, mangel på infrastruktur mv. i opprinnelseslandet er i seg selv ikke tilstrekkelig for å danne grunnlag for opphold etter unntaksbestemmelsen i ul § 8 annet ledd, men kan være et relevant moment i den konkrete helhetsvurderingen. 
4.4. Vedrørende barn 

Hensynet til barns beste er et tungtveiende argument i saker som skal vurderes etter ul § 8 annet ledd. Barn er i en mer sårbar posisjon enn voksne. Barns beste skal være et grunnleggende hensyn, jf Barnekonvensjonen artikkel 3. 

4.5. Botid i Norge

Det fremgår direkte av MUF-forskriften § 2a at botid er et relevant hensyn, men at dette momentet alene ikke skal tillegges avgjørende vekt. 

Når det nå skal legges vekt på søkerens botid i Norge, må det skilles mellom ulike typer opphold. Ulovlig opphold i riket vil i utgangspunktet ikke bli tillagt vekt i vurderingen.   
Oppholdstiden i riket frem til søkerens asylsøknad ble behandlet, vil regnes med i botiden.  Likeså vil tiden med ettårig tillatelse etter ul § 8 annet ledd, jf uf § 21 annet ledd begrenset i medhold av § 21 sjuende ledd (den opprinnelige MUF-tillatelsen) regnes med i botiden. Den opprinnelige MUF-tillatelsen var ikke fornybar. Direktoratet har imidlertid besluttet at MUFerne likevel kunne søke fornyelse og ul § 11 tredje ledd, jf uf § 39 skulle gjelde tilsvarende for denne gruppen. Denne beslutningen ble foreslått av direktoratet i sitt brev av 29.mars 01 og godkjent av Kommunal-og regionaldepartementet i brev av 7.mai 2001. Dette innebar at søkeren hadde lovlig opphold inntil fornyelsessøknaden var endelig behandlet, dersom det var søkt innen fristen. Slikt opphold regnes også med i botiden. Mange av disse fornyelsessøknadene er ennå ikke endelig behandlet. Denne gruppen har hatt lovlig opphold i hele perioden. Dersom man fremmet søknad etter fristen i ul § 11, jf uf § 39, har man hatt lovlig opphold under saksbehandlingen dersom det ble gitt utsatt iverksettelse av vedtaket. Videre anses opphold i perioden Irak-sakene var berostilt i henhold til instruks fra KRD som lovlig opphold som regnes med i botiden. Oppholdet i medhold av tillatelse gitt etter ul § 8 annet ledd på bakgrunn av søknad etter MUF-forskriften regnes med i botiden, herunder også videre opphold i fornyelsesomgangen i medhold av ul § 11, jf uf § 39.
Midlertidige arbeidstillatelser (MAT) gitt etter endelig avslag på asylsøknaden, jf ul § 17 femte ledd annet punktum, jf uf 61 tredje ledd, er uten betydning ved beregningen av botid.  Slike tillatelser ga kun søkeren rett til å arbeide i påvente av effektuering.
For øvrig vurderes grensedragningen mellom lovlig og ulovlig opphold på vanlig måte.
4.6. Tilknytning gjennom familie og arbeid 

Tilnytning gjennom familie vil være et relevant moment i vurderingen etter ul § 8 annet ledd.   Hvor lenge familiemedlemmene har oppholdt seg i riket og status for oppholdet, vil ha betydning for vurderingen.  

Barns tilknytning til riket skal tillegges særlig vekt, jf uf § 21 b. Det vises her til instruks A-25/2007.  Det skal sees hen til barnets totale livssituasjon. Dersom barnets livssituasjon i Norge er stabil, barnet er godt integrert i skolen og det sosiale miljøet for øvrig, vil dette være momenter som er av betydning i en helhetsvurdering.  

Videre skal tilknytning gjennom arbeid tillegges vekt, men vil ikke i seg selv være avgjørende. 
4.7. Ikke tvil om identitet

Ifølge MUF-forskriften § 2a er det tilstrekkelig for sannsynliggjøring av identitet at søkeren fremlegger irakisk pass anerkjent av norske myndigheter som reisedokument. Det som er beskrevet ovenfor i pkt. 3.2.6 gjelder tilsvarende.

Det understrekes at det som er angitt ovenfor kun gjelder i relasjon til MUF-forskriften § 2a.  Utlendingsmyndighetene kan stille andre krav til dokumentasjon av identitet i for eksempel saker om bosettingstillatelse eller statsborgerskap.
Generelt vil ikke identitetstvil være en absolutt skranke for å få tillatelse etter ul § 8 annet ledd. For disse sakene vil imidlertid MUF-forskriften § 2a tredje og fjerde punktum utgjøre en absolutt skranke. Dette innebærer at dersom identiteten til søkeren ikke er klarlagt, så kan tillatelse ikke gis til tross for at det for øvrig foreligger sterke menneskelige hensyn og/eller særlig tilknytning til riket.   
4.8. Familieinnvandring for de med tillatelse etter ul § 8 annet ledd, jf MUF-forskriften § 2a

Tillatelser som gis etter et ny vurdering av ul § 8 annet ledd vil i utgangspunktet gis uten begrensninger, i henhold til ordinær praksis. Disse vil da danne grunnlag for familieinnvandring. Det skal fremgå av vedtaket i saken om tillatelsen danner grunnlag for familieinnvandring. Søknader om familieinnvandring vil bli vurdert på ordinær måte, se under pkt 3.5.

5. Dokumentasjonskrav  

Det vises til RS 2007-009.
6. Tillatelsens varighet

Ved fornyelse av tillatelse gitt i medhold av MUF-forskriften § 2, gis fornyet tillatelse for henholdsvis ett og to år. Dersom søknaden om fornyelse er fremmet innen utløpet av tidligere tillatelse, gis fornyet tillatelse for to år. Sakene har vært stilt i bero lenge og de fleste tillatelsene løp ut i perioden september – desember 2006. Tillatelsene gis derfor for to år fra utløpet av tidligere tillatelse. Dersom søknad om fornyelse er fremmet etter utløpet tidligere tillatelse, gis fornyet tillatelse for ett år fra vedtaksdato.

Når ny tillatelse gis i medhold av MUF-forskriften § 2a, gjelder det samme som ovenfor.

Første gangs tillatelser gis for ett år fra vedtaksdato.

7. Saksbehandlingsrutiner

Utlendingsdirektoratet har vedtakskompetanse i saker som omhandles i dette rundskrivet, jf ul § 6 åttende ledd, jf uf §§ 13 og 41.

Søknadene vil bli behandlet av direktoratet i henhold til allerede etablerte rutiner. Det er imidlertid aktuelt med enkelte presiseringer.
I alle saker hvor søknad om arbeidstillatelse avslås, må det på vanlig måte fremgå av vedtaket at ul § 15 ikke er til hinder for retur. I de sakene hvor det fremsettes anførsler relatert til ul § 15, skal saken sendes til Asylavdelingen for vurdering.  
Søknadene som vurderes etter MUF-forskriften § 2a skal annenhåndsbehandles for å sikre lik behandling. Dette gjelder også søknader etter MUF-forskriften § 2 som subsidiært vurderes etter ul § 8 annet ledd. Det må også, i henhold til alminnelige prinsipper for eskalering av saker, vurderes om en sak skal bringes videre i linjen.  
For øvrig gjelder at tvilssaker og saker som byr på prinsipielle problemstillinger behandles i linjen.

Det er viktig at sakene opplyses tilstrekkelig, jf forvaltningsloven § 17.

I en del saker kan det være aktuelt å innhente tilleggsopplysninger. Dette gjør seg særlig gjeldende i saker som vurderes etter MUF-forskriften § 2a, jf ul § 8 annet ledd. Idet disse sakene nå skal undergis en ny vurdering etter ul § 8 annet ledd, er det viktig at alle sider av saken belyses så godt som mulig.  

